Trots om julle te ken
Wednesday, 26 September 2012 00:11
Esperance Grobler van Wapadrand skryf:
Liewe Angie en Gerhard, ek kan nie glo dat dit nou al 10 jaar is nie! Ek het saam met julle die pad gestap, van daardie eerste waag-uitgawe, deur al die bloed, ink, sweet, trane en pret.
Ek onthou nog die "Bronberger Kontreimarkte" met al die drama's daar rondom, goed en sleg! En die "Bronberger Gedigte-aande".
Elke maand as Angie kom Bronnies aflewer dat ek dit by die skool kan gaan aflaai, maak ons 'n goue-oggend-koffie-geleentheid daarvan, wat my met soveel energie en liefde vervul dat ek dae daarna nog lekker voel!
My amper ses-jarige Danielle het gepryk op Uitgawe nr 2 se voorblad . . . nou word sy 16 jaar oud. My drie-jarige Tanikatjie het April 2004 op 'n perdjie gesit by een van julle kontreimarkte . . . nou is sy 11 jaar oud. Dit gee my rillings tot in my kleintoontjie!
Die Bronnie was 'n babatjie wat gegroei het tot 'n trotse, selfstandige, kragtige spreekbuis vir mense wat nog mense is. Wat nie bang is om te praat oor die waarheid nie.
Baie hartlik geluk uit my hart uit . . . julle geduld, geloof in dit wat reg en goed is, baie harde werk en passie vir julle omgewing vryf af op soveel mense . . . en julle maak regtig 'n verskil. Ek is ongelooflik trots om julle te ken.